*A rendelet-tervezet elfogadásához*

*a Mötv. 50. §-a alapján.* ***minősített*** *többség szükséges.*

*Az előterjesztés* ***nyilvános ülésen tárgyalható****!*

*28. számú előterjesztés*

Bátaszék Város Önkormányzata Képviselő-testületének 2016. március 2-án,

16,00 órakor megtartandó ülésére

*a közösségi együttélés alapvető szabályairól és megsértésük jogkövetkezményeiről*

|  |
| --- |
| **Előterjesztő:** Skoda Ferenc jegyző  **Készítette:** Skoda Ferenc jegyző  **Törvényességi ellenőrzést végezte:** Takácsné Gehring Mária aljegyző**Tárgyalja:**PG Bizottság: 2016. 03. 01.Sz Bizottság: 2016. 03. 01.KOIS Bizottság: 2016. 02. 29. |

***Tisztelt Képviselő-testület!***

**Általános indokolás**

Magyarország helyi önkormányzatairól szóló 2011. évi CLXXXIX. törvény (a továbbiakban: Mhötv.) a közösségi együttélés alapvető szabályai témával kapcsolatban az alábbiak szerint rendelkezik:

***„8. § (1) A helyi közösség tagjai a helyi önkormányzás alanyaként kötelesek:***

***b) betartani és betartatni a közösségi együttélés alapvető szabályait.***

***(2) A helyi önkormányzat képviselő-testülete rendeletében meghatározhatja az (1) bekezdésben foglalt kötelezettségek tartalmát, elmulasztásuk jogkövetkezményeit.***

***143. § (4) Felhatalmazást kap a helyi önkormányzat képviselő-testülete, hogy rendeletben határozza meg:***

***d) az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit;”***

Azaz a helyi önkormányzati képviselő-testületek a helyi polgárok magánszférájába való beavatkozásra, cselekvési szabadságának korlátozására ugyan felhatalmazást kaptak, de a jogalkotás kapcsán a törvényalkotó a jogalkotói hatáskör terjedelmét, annak kereteit részletesen nem szabályozta. A „tiltott, közösségellenes magatartás” rendkívül széles, diszkrecionális jogkört biztosított a képviselő-testületek számára annak eldöntésére, hogy mely magatartásokat ítél a helyi közösség együttélési szabályait figyelembe véve tiltottnak, és ebből következően szankcionálhatónak.

Mindezek alapján – a közösségi együttélés alapvető szabályai meghatározása céljából – sor került azon magatartások számbavételére, amelyek a közösségi együttélés szabályrendszerét képezhetik. Ezen magatartások lényegében nagyrészt megegyeznek azokkal a magatartásokkal, cselekményekkel, melyeket 2012. április 15-ig szankcióként tartalmaztak az egyes helyi rendeletek Ezen szakciókat a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 254. § (2) bekezdése értelmében - ***„Az önkormányzatok 2012. május 31-ig kötelesek hatályon kívül helyezni az önkormányzati rendeletekben meghatározott szabálysértési rendelkezéseket***.” – hatályon kívül kellett helyezni.

Ezen korábbi – szabálysértési tényállásnak minősített – magatartások megszegése esetére kilátásba helyezett szankciók az egyes önkormányzati rendeletekben foglaltak kikényszeríthetőségét szolgálták. Éppen ezért az új szabályozási rendszerbe történő átemelése, továbbá új magatartások meghatározása a lakosság és a közösség érdekeinek védelmét szolgálják. A társadalmi viszonyokban az évek során bekövetkezett változások miatt szükségessé vált a közösségi együttélés alapvető szabályait megszegőkkel szemben kiszabható közigazgatási bírság, illetve tettenérés esetén helyszíni bírság törvényi keretekben való meghatározása, melytől joggal várható a helyben lefektetett normák betartása, illetve szélesebb társadalmi elfogadása.

Természetesen ezen korábbi magatartások, cselekmények átemelése csupán részben volt lehetséges, mivel azon tevékenységek vagy mulasztások, melyek bűncselekménynek, szabálysértésnek minősülnek, avagy megvalósításuk esetén törvény vagy kormányrendelet közigazgatási bírság kiszabását helyezi kilátásba, nem képezhetik a közösségi együttélés alapvető szabályainak részét.

A fentiek alapján a közösségi együttélés alapvető szabályait és megszegésük jogkövetkezményeit külön, egységes önkormányzati rendeletben indokolt meghatározni, hiszen e nélkül az egyes önkormányzati rendeletekben előírt magatartások megszegése esetén nem alkalmazható hátrányos jogkövetkezmény, továbbá nem biztosítható kellően a közösségi együttélés elfogadott keretek között tartása. E körülmények pedig hátrányosan befolyásolják a jogszabályok érvényre juttathatóságát, kikényszeríthetőségét, továbbá csökkentik az önkéntes jogkövetési hajlandóságot, és lerontják a helyi jogalkotásba vetett társadalmi bizalmat is. A magatartási szabályok és szankciók egységes szerkezetbe foglalását indokolja az is, hogy ezáltal a lakosság számára könnyebben megismerhető, áttekinthető, és végső soron elfogadható.

És végül, a rendelet megszerkesztésekor figyelemmel voltunk a jogszabályszerkesztésről szóló 61/2009. (XII. 14.) IRM rendeletben foglaltakra is.

A rendelet célja, hogy a nem megfelelő magatartási formák meghatározásával, és a hozzáfűződő szankciók rögzítésével biztosítsa a helyi önkormányzati rendeletek végrehajtását, betartását. Ha egy kötelezettséget, illetve elvárt magatartást meghatározó önkormányzati rendelethez nem tartozik olyan eszköz, mellyel az előírások betartására lehetne ösztönözni, vagy a rendeleti előírásokat megszegők ellen fellépni, akkor az adott helyi rendelet öncélú lesz, valós célját nem éri el. A rendelet feladata, hogy megfelelő eszköze legyen az önkormányzatnak a helyi előírások érvényesítéséhez, hasonlóa korábbi szabályozáshoz, amikor egyes magatartásokat, cselekményeke szabálysértéssé lehetett minősíteni.

**Részletes indokolás**

**(Az 1. – 2. §-hoz)**

A rendelet hatályát meghatározó rendelkezéseket, illetve pár, a rendelet alkalmazása szempontjából fontos fogalmakat meghatározó rendelkezéseket tartalmazza. A rendelet hatálya kiterjed az önkormányzat közigazgatási területén közösségi együttélés alapvető szabályait megsértő természetes személyre.

**A 3. §-hoz**

A Tervezet meghatározza a közösségi együttélés alapvető szabályainak megszegése esetén alkalmazható jogkövetkezmények, vagyis a közigazgatási bírság és helyszíni bírság összegének felső határát, továbbá a helyszíni bírság alkalmazhatóságának feltételeit.

A rendelet a közösségi együttélés szabályainak megsértőjével szemben közigazgatási bírság kiszabását teszi lehetővé. A közigazgatási bírság eljárás során a hatósági ellenőrzést a közigazgatási hatósági eljárás és szolgáltatás általános szabályairól szóló 2004. évi CXL törvény (a továbbiakban: Ket.). előírásait kell alkalmazni.

Ugyanakkor hangsúlyozandó, hogy a közigazgatási bírság esetén előírt 200.000.- Ft, míg helyszíni bírság tekintetében rögzített 50.000.- Ft, a bírságok felső határát jelentik, jelentős mérlegelési lehetőséget biztosítva a hatóságoknak. Szintén ki kell emelni, hogy a közigazgatási bírság, illetve a helyszíni bírság, ami egyébként a kiszabó hatóság bevétele, kiszabása nem önkényes, hanem a Ket. 94/A. §-a alapján szabályozott, erősen korlátozott. A hivatkozott, garanciális szabályokat tartalmazó, szakasz ugyanis meghatározza, hogy milyen szempontok alapján és milyen eljárási rendben lehet közigazgatási bírságot kiszabni, helyszíni bírságot megállapítani.

A Tervezet kitér a közösségi együttélés szabályai tekintetében a hatósági ellenőrzésre Ket.-nek, a hatósági ellenőrzésre meghatározott szabályok szerint kell elvégezni. Ezen hatósági ellenőrzés során lehetőség van az érintettet felhívni a nem megfelelő magatartás abbahagyására, illetve a megfelelő állapot helyre állítására. Ha az érintett ezt a felhívásban megjelölt határidőre nem teljesíti, akkor indul meg hivatalból vele szemben az eljárás.

A Ket. 94/A. § (4) bekezdése kimondja, hogy önkormányzati rendelet rendelkezhet arról, hogy a közigazgatási bírsággal sújtható jogsértések esetén - ha a jogsértést az ügyfél teljes mértékben elismeri - közigazgatási bírság helyett helyszíni bírság szabható ki. Ez meggyorsítja az eljárást, mivel a jogsértő a helyszínen elismeri a nem megfelelő magatartását, így rá kiszabható a pénzbeli büntetés. A helyszíni bírság maximális összege azonban alacsonyabb, mint a közigazgatási bírság maximális összege, ezért súlyosabb jogsértések esetén nem célszerű a helyszíni bírságolás eszközével élni.

A Tervezet rögzíti a kiszabható bírságok maximális mértékét, eszerint a közigazgatási bírság maximum 200.000:- Ft-ig, míg a helyszíni bírság maximum 50.000.- Ft-ig terjedhet.

A bírság konkrét összegét a bírságot kiszabónak a Ket. 94/A. § (1) bekezdése alapján kell meghatározni. Mérlegelnie kell a következőket:

„*a)* a jogsértéssel okozott hátrányt, ideértve a hátrány megelőzésével, elhárításával, helyreállításával kapcsolatban felmerült költségeket, illetve a jogsértéssel elért előny mértékét,

*b)* a jogsértéssel okozott hátrány visszafordíthatóságát,

*c)* a jogsértéssel érintettek körének nagyságát,

*d)* a jogsértő állapot időtartamát,

*e)* a jogsértő magatartás ismétlődését és gyakoriságát,

*f)* a jogsértést elkövető eljárást segítő, együttműködő magatartását, valamint

*g)* a jogsértést elkövető gazdasági súlyát.”

Lényeges, hogy a bírság – amennyiben az érintett ebbe beleegyezik – közérdekű munkára átváltoztatható.

**A 4. §-hoz**

A Tervezet e része a közösségi együttélés alapvető szabályainak megszegése esetén induló hatósági eljárások során alkalmazandó eljárásjogi jogszabályt határozza meg, ami maga a Ket., és különösen annak 94/A. §-a, ami a közigazgatási bírság kiszabását, illetve annak során figyelembe veendő szempontokat határozza meg.

A közösségi együttélés alapvető szabályainak meghatározása és szankcionálása eredendően a képviselő-testület feladata és hatásköre. E feladat- és hatáskörök közül a közösségi együttélés szabályainak meghatározására vonatkozó feladat- és hatásköröket a képviselő-testület magánál tartja, de célszerűségi okokból a közösségi együttélés szabályainak megtartására vonatkozó ellenőrzési és szankcionálási feladatait a jegyzőre ruházza át. Természetesen a jegyző a feladatait nem köteles személyesen, hanem a hivatali munkamegosztás keretében úgy köteles ellátni, hogy ezen ügyekben a kiadmányozási jog őt illeti meg.

**Az 5. §-hoz**

A Tervezet rögzíti az eljárás megindításának esteit és az azokkal kapcsolatos legfontosabb szabályokat. Lényeges, hogy ezen eljárás kizárólag hivatalból indítható.

E helyen került meghatározásra a közösségi együttélés alapvető szabályait sértő magatartások elévülési ideje is, amelyet a Tervezet a Ket.-tel ellentétben (szubjektív elévülés: 1 év; objektív határidő: 5 év) jelentősen rövidebb határidőben – 30 nap - határoz meg. E jelentős mértékű eltérés, enyhítés, oka a lakosságot terhelő bizonytalansági tényező csökkentése, hiszen a közösségi együttélés alapvető szabályait sértő magatartások önmagukban nem jelentenek olyan súlyos magatartást, ami indokolná az elkövetők ilyen hosszú ideig bizonytalan helyzetben tartását.

**A 6. §-hoz**

A Tervezet e helyen szabályozza a hatósági ellenőrzést.

**A 7. §-hoz**

A Tervezet a közigazgatási bírság, valamint a helyszíni bírság kiszabása terén speciális szabályokat állapít meg a fiatalkorúak tekintetében, mivel az ő helyzetük a 18. életévüket betöltött természetes személyekhez képest eltérő (korlátozott cselekvőképesség és vétőképesség, korlátozott anyagi helyzet), amely különbségeknek – más jogágakhoz hasonlóan – meg kell, hogy jelenjenek a szabályozásban is.

A közösségi együttélés alapvető szabályai megsértése miatt alkalmazandó helyszíni bírság nyomtatvány tartalmára vonatkozóan - más hasonló előírás hiányában - irányadóként a 22/2012. (IV. 13.) BM rendelet 20. §-át lehet figyelembe venni.

**A 8. §-hoz**

A szabálysértéshez hasonlóan itt is indokolt meghatározott tartalmú nyilvántartást vezetni a közösségi együttélés szabályait megsértőkről, hogy az esetleges bírságolások nyomon követhetők legyenek.

**Egyes közösségi együttélés alapvető szabályait sértő magatartások**

**A 9. – 20. §-hoz**

E rendelkezésekben kerülnek meghatározásra azon magatartások, melyeket a Tervezet a közösségi együttélés alapvető szabályainak megszegéseként értékel, és amely magatartások megvalósítóival szemben közigazgatási bírságot vagy helyszíni bírságot lehet kiszabni.

**A 21. §-hoz**

E szakasz a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200. § (1) bekezdés a) pontjában szereplő keret-tényállás kitöltését célozza, aminek érdekében tilalmakat határoz meg. Megszegői ellen szabályséretési feljelentésnek van helye, a szekszárdi járási hivatalnál.

**A 22. §-hoz**

A Tervezet értelmében a rendelet a hatálybelépését követően elkövetett magatartásokra vonatkozik, és végül javaslatot tesz a képviselő-testület és szervei SZMSZ-ének módosítására is, tekintettel arra, hogy e rendelettel kapcsolatos hatáskört a Tervezet a jegyzőhöz telepíti.

*BÁTASZÉK Város Önkormányzata Képviselő-testületének*

/2015.( ) önkormányzati r e n d e l e t -tervezete

**a közösségi együttélés alapvető szabályairól és megsértésük jogkövetkezményeiről** [[1]](#footnote-1)

Bátaszék Város Önkormányzatának Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói jogkörében, Magyarország Alaptörvénye 32. cikk (1) bekezdés a.) és f.) pontjában meghatározott feladatkörében eljárva, Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában és a szabálysértési eljárásról és a szabálysértési nyilvántartási rendszerről szóló 2012. évi II. törvény 200. § (1) bekezdés a) pontjában kapott felhatalmazás alapján, a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdésében a Pénzügyi és Gazdasági Bizottság, valamint a Kulturális, Oktatási, Ifjúsági és Sportbizottság és a Szociális Bizottság véleményének kikérésével a következőket rendeli el:

**I. fejezet**

**ÁLTALÁNOS RENDELKEZÉSEK**

***1. A rendelet hatálya***

**1. § (1)** E rendelet hatálya azon természetes személyekre terjed ki, akik Bátaszék város közigazgatási területén a közösségi együttélés alapvető szabályait sértő magatartást tanúsítanak.

**(2)** Nem alkalmazható e rendelet és nem állapítható meg a közösségi együttélés alapvető szabályaiba ütköző magatartás, ha:

1. az adott magatartás bűncselekményt, vagy szabálysértést valósít meg,
2. törvény, vagy kormányrendelet az adott magatartás tekintetében közigazgatási bírság kiszabását rendeli el.

***2. Értelmező rendelkezések***

**2. §** E rendelet alkalmazásában:

1. *a közösségi együttélés alapvető szabályaiba ütköző magatartás:* az a magatartás, amely nem minősül bűncselekménynek, vagy szabálysértésnek, de ellentétes a közösségi együttélés szabályaival (a továbbiakban: szabályok), azokat sérti, vagy veszélyezteti, s jelen rendelet a közösségi együttélés alapvető szabályaiba ütköző magatartásnak minősít;
2. általános zárvatartási időszak: a kiskereskedelmi szeklektorban történő vasárnapi nmunkavégzés tilalmáról szóló 2014. évi CII. törvény (a továbbiakban: a vasárnapi munkavégzés tilalmáról szóló törvény) 3. és 4. §-ában meghatározott nyitvatartási időn túli időszak;
3. *közterület:* az épített környezet alakításáról és védelméről szóló 1997. évi LXXVIII. törvény 2. § 13. pontja szerinti terület;
4. *háztartási hulladék*: a hulladékról szóló 2012. évi CLXXXV. törvény 2. § 21. pontja szerinti;
5. szeszes ital: a kereskedelemről szóló 2005. évi CLXIV. törvény 2. § 23a. pontja szerinti italok;
6. *utcai zenélés:* közterületen hangosító berendezés nélkül vagy hangosító berendezéssel, hangszerrel folytatott zenélés,
7. üzlet: a vasaárnapi munkavégzés tilalmáról szóló törvény 2. § 14. pontja szerinti üzlet is.

**II. Fejezet**

**A SZABÁLYOK MEGSÉRTÉSE MIATT ALKALMAZHATÓ JOGKÖVETKEZMÉNYEK ÉS ELJÁRÁSI SZABÁLYOK**

***3. Aközigazgatási bírság és a helyszíni bírság***

**3. § (1)** A szabályok megszegőjével szemben 200.000.- (kettőszázezer) forintig terjedő közigazgatási bírság kiszabásának van helye.

**(2)** Ha a helyszíni intézkedés alkalmával a szabályok megszegő a jogsértést teljes mértékben elismeri, akkor vele szemben 50.000.- (ötvenezer) forintig terjedő helyszíni bírságot lehet kiszabni.

**(3)** A bírság mértékét a hatósági ellenőrzést a közigazgatási hatósági eljárás és szolgáltatás általános szabályairól szóló 2004. évi CXL. törvényben (a továbbiakban: Ket.) 94/A. § (1) bekezdése figyelembe vételével kell megállapítani.

**(4)** A bírság behajtására a Ket. szabályai az irányadóak.

***4. Eljáró hatóság és eljárási szabályok***

**4. § (1)** E rendelet hatálya alá tartozó magatartások miatt indult eljárásokban a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) előírásait kell alkalmazni.

**(2)** A szabályok megsértése miatt – a képviselő-testület átruházott hatáskörében eljárva -. Bátaszék Város Jegyzője folytatja le a közigazgatási eljárást és szabja ki a közigazgatási bírságot.

**(3)** A helyszíni bírságot - ha az ügyfél a jogsértést a helyszínen teljes mértékben elismeri – a Bátaszéki Közös Önkormányzati Hivatalnál (a továbbiakban: KÖH) dolgozó közterület-felügyelő szabja ki.

**5. § (1)** A szabályok megsértése miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségi együttélés alapvető szabályait sértő magatartást természetes személy, jogi személy vagy jogi személyiséggel nem rendelkező szervezet jelenti be. A bejelentést írásban, vagy szóban lehet megtenni, a szóbeli bejelentést jegyzőkönyvbe kell foglalni.

**(2)** A bejelentésnek lehetőség szerint tartalmaznia kell a szabályokba ütköző magatartást megvalósító ismert személy adatait, a magatartásnak, az elkövetés helyének, idejének, továbbá körülményeinek leírását a bizonyítási eszközök megjelölésével. A rendelkezésre álló bizonyítékokat csatolni kell a bejelentéshez.

**(3)** A szabályok megszegőjével szemben közigazgatási hatósági eljárás nem indítható a közösségi együttélés alapvető szabályaiba ütköző magatartásnak, az eljáró hatóság tudomására jutásától számított 30 napot követően.

**6. § (1)** A szabályok betartása érdekében a jegyző hatósági ellenőrzés elvégzésére jogosult, melyet a Ket.-ben rögzített eljárási szabályok szerint kell lefolytatni.

**(2)** A hatósági ellenőrzés csak hivatalból - ügyfél kérelmére nem - indítható. A szabályokat sértő magatartás bejelentésekor a hatósági ellenőrzést hivatalból kell megindítani.

**(3)** A szabályok be nem tartójával szemben, ha az eljárás során hatósági ellenőrzésre került sor, a Ket. 94. § (1) bekezdés a) pontja szerinti felhívás adható ki. Ebben a jegyző felhívja a figyelmét, hogy a jövőben tartózkodjon a szabályok megsértésétől, ellenkező esetben közigazgatási bírságot fog rá kiszabni.

***5. A közigazgatási bírság, valamint a helyszíni bírság kiszabására és önkéntes befizethetőségére vonatkozó rendelkezések***

**7. § (1)** Fiatalkorúval szemben nem lehet helyszíni bírságot kiszabni, közigazgatási bírságot pedig kizárólag akkor, ha önálló keresete (jövedelme), vagy vagyon van.

**(2)** A helyszíni bírságot a szabályokat sértő magatartás miatti helyszíni bírság formanyomtatvány alkalmazásával kell kiszabni.

**(3)** E rendelet szerint kiszabott közigazgatási bírságot – a bírságról rendelkező döntés jogerőre emelkedésétől számított 15 napon belül – a döntéshez mellékelt postai befizetési nyomtatványon, vagy átutalással a KÖH 11746005-15803445 számú számlájára kell kiegyenlíteni, vagy a KÖH házipénztárában befizetni.

***6. Nyilvántartás***

**8. § (1)** A jegyző köteles gondoskodni a szabályok megsértése miatt kiszabott bírságok évenkénti folyamatos nyilvántartásáról.

**(2)** A nyilvántartás tartalmazza:

## a szabályokat megsértő nevét, születési helyét, idejét, anyja nevét, lakcímét,

* 1. a szabályok megsértésének idejét, helyét, fajtáját,
	2. a hozott határozat számát, keltét,
	3. a kiszabott bírság fajtáját, összegét,
	4. a kiszabott bírság kiegyenlítésének módját, idejét,
	5. esetleges fellebbezés benyújtásánek idejét, a II. fokú eljárás eredményét.

**III. fejezet**

**A KÖZÖSSÉGI EGYÜTTÉLÉS ALAPVETŐ SZABÁLYAI**

***7.******Városi kitüntetéssel, elismeréssel kapcsoatos magatartások***

**9. §** Aki;

1. a kitüntetéssel, elismeréssel kapott dísztárgyat és az oklevelet elidegeníti, elzálogosítja,
2. a kitüntetés, elismerés visszavonása esetén az adományozott tárgyat és oklevelet a visszavonó határozat ellenére sem szolgáltatatja vissza,
3. BÁTASZÉK VÁROS BORA” elismerő cím alapításáról és adományozásáról szóló helyi önkormányzati rendeletben szereplő védjegyet engedély nélkül használja, vagy nem a nyertes bort tartalmazó palackra helyezi fel,

közösségi együttélés alapvető szabályait megsértő magatartást valósít meg.

***8.******Városi jelképek használatával kapcsolatos magatartások***

**10. §** Aki;

1. a város címerét Bátaszék város Önkormányzat jelképeiről és használatuk rendjéről szóló helyi önkormányzati rendeletben meghatározottakon túlmenően engedély nélkül használja vagy azt forgalomba-hozatal céljából előállítja,
2. a címer használatához rendelkezik ugyan engedéllyel, de az abban foglalt előírásokat megszegi,

közösségi együttélés alapvető szabályait megsértő magatartást valósít meg.

***9.******Temetkezés rendjének megsértésével kapcsolatos magatartások***

**11. §** Aki;

1. építési munkák végzése során nem tartja be a köztemető fenntartásáról és a temetkezésről szóló helyi önkormányzati rendeletben foglaltakat,
2. a köztemetőben engedély nélkül járművel közlekedik,
3. a köztemetőbe állatot – a vakvezető eb kivételével - bevisz,

közösségi együttélés alapvető szabályait megsértő magatartást valósít meg.

***10. Közterület használatával kapcsolatos magatartások***

**12. §** Aki;

1. közterületet engedély nélkül foglal el,
2. közterületet vagy annak burkolatát engedély nélkül bontja fel,
3. az önkormányzat tulajdonban lévő belterületi közútjain, közterületein tehergépkocsit, autóbuszt, mezőgazdasági vontatót, lassú járművet és járműszerelvényt közterületen tárol vagy azzal ott parkol, illetve gépjárművet közterületen mos,
4. a közterületen és az azon elhelyezett berendezési tárgyakat rendeltetés-ellenesen használat, vagy azokat szándékosan megrongálja, elcsúfítja, beszennyezi,
5. a közterületen fát engedély nélkül kivág, nem gondoskodik azok rendszeres nyeséséről

közösségi együttélés alapvető szabályait megsértő magatartást valósít meg.

***11. Ingatlanok gondozásával kapcsolatos magatartások***

**13. §** Az az ingatlantulajdonos, aki:

1. lakóháza udvarán nem gondokodik a gaz és gyom rendszeres írtásáról

a közösségi együttélés alapvető szabályait sértő magatartást valósít meg.

***12. Fák telepítésével kapcsolatos magatartások***

**14. §** Az az ingatlantulajdonos, ak:

* 1. a helyi környezetvédelmi rendeletben meghatározott telepítési távolságok megsértésével ültet fát, bokrot,
	2. a jegyző engedélye nélkül ültet a közterületen fát,
	3. a közterületen engedéllyel ültetett fát nem gondozza,

a közösségi együttélés alapvető szabályait sértő magatartást valósít meg.

***13. Zajvédelemmel kapcsolatos magatartások***

**15. §** Aki;

1. 22,00 óra és 06,00 óra között a közterületen énekel, zenél, illetve a közterületen indokolatlanul zajt kelt,
2. a város területén 22,00 órától reggel 06,00 óráig a közterületen zajjal járó bontási munkálatot végez,
3. utcai zenélés céljára nagy hangerejű zeneszerszámot, erősítőt, gépzenét alkalmaz, va­lamint 5 főnél nagyobb létszámú csoportot működtet,
4. az általa vezetett gépkocsiban zenét indokolatlan hangerővel hallgatja,
5. mozgóboltos árúsítás esetén a város belterületén 09,00 és 12,00 óra, valamint 15,00 és 18,00 óra között hangjelzést ad,

a közösségi együttélés alapvető szabályait sértő magatartást valósít meg.

***14. Zöldterületek, játszóterek használatával kapcsolatos magatartások***

**16. §** Aki;

1. zöldterületet engedély nélkül más célra igény vesz,
2. zöldterületen növényt leszed, megcsonkít,
3. gépjárművel zöldterületre hajt be,
4. a játszóterekre motorkerékpárral behajt,
5. a játszótereket és az ott lévő sportpályákat 22,00 óra és 06,00 óra között használja,

a közösségi együttélés alapvető szabályait sértő magatartást valósít meg.

***15. Állattartással kapcsolatos magatartások***

**17. §** Aki;

1. közterületen állatot legeltet, illetve e területekre kihajt, kienged,
2. nem gondoskodik arról, hogy a szennyvíz, trágyalé a szomszéd telkére, vagy közterületre ne folyjon át, valamint az a saját építési telkét szennyezi, és a talajt fertőzi,
3. város belterületén lévő lakóövezetbe tarozó ingatlanokon 10 (tíz), míg 2000 m2 nagyságot el nem érő külterületi mezőgazdasági rendeltetésű földterületen 20 méhcsaládnál többet tart,
4. közterületen illetve külterületen ebet szabadon, felügyelet nélkül kienged, elengedi, a közterületen szájkosár nélkül sétáltatja,

a közösségi együttélés alapvető szabályait sértő magatartást valósít meg.

***16. Vízszolgáltatás igénybevételével kapcsolatos magatartások***

**18. §** Aki;

1. megakadályozza a vízszolgáltatót abban, hogy a mérőóra és mérőhely állapotát, a víziközmű-hálózatot, a felhasználó vételezését ellenőrizze, a vízmérőórát leolvassa, vagy meggátolja abban, hogy tartozás esetén a vízszolgáltatást korlátozza,
2. megakadályozza a vízszolgáltatót abban, hogy a közcsatornába történő szennyvíz bebocsátás szolgáltatási ponton történő ellenőrzésében,
3. közkutat, ívókutat nem az eredeti rendeltetés jellegének megfelelően használ,

a közösségi együttélés alapvető szabályait sértő magatartást valósít meg.

***17. Házszám és utcanévtábla elhelyezésével kapcsolatos magatartások***

**19. §** Aki;

* 1. az utcanévtábla kihelyezését és az azzal járó munkálatokat akadályozza,
1. a kihelyezett utca névtáblát beszennyezi, szövegét megváltoztatja vagy olvashatatlanná teszi, vagy engedély nélkül eltávolítja,
2. az ingatlanát a megfelelő házszámtáblával nem látja el, illetve a házszámtáblát nem az előírt módon és helyre helyezi el,
3. címváltozásnál az új lakcímkártya kiadásától számított 30 napon belül nem gondoskodik az új címnek megfelelő házszámtábla jól látható kihelyezésről,
4. házszámtábla pótlását legkésőbb az esemény bekövetkezésétől számított 30 napon belül nem teszi meg,

a közösségi együttélés alapvető szabályait sértő magatartást valósít meg.

***18. Reklámhordozók és hirdetmények elhelyezésével kapcsolatos magatartások***

**20. §** Aki;

a) hirdetményt nem a plakát elhelyezésre szolgáló reklámberendezésen helyezi el,

1. hirdetményt középületeken, műemléki vagy műemlék jellegű épületeken, továbbá köztéri szobrokon, emlékműveken, fákon helyezi el,
2. a köztemető területén engedély nélkül helyez el temetkezési szolgáltatásra utaló reklámot vagy hirdetőtáblát

a közösségi együttélés alapvető szabályait sértő magatartást valósít meg.

**IV. fejezet**

**SZABÁLYSÉRTÉST MEGALAPOZÓ RENDELKEZÉSEK**

**19. Szeszesital árusításával vagy a közterületen történő fogyasztásával kapcsolatos szabályok**

**21. §   (1)** Tilos – december 31-én 18.00 órától másnap reggel 06.00 óráig terjedő idő kivételével - közterületen szeszes italt fogyasztani.

**(2)** Az (1) bekezdésben meghatározott közterületi szeszesital fogyasztási tilalom nem vonatkozik a közterület-használati engedéllyel rendelkező, vagy közterület-használati bejelentés alapján tartott rendezvények helyszínére.

**(3)** A szeszesital árusításának az általános zárvatartási időszak közötti szüneteltetéséről a vásárlókat – jól látható helyen elhelyezett táblával – tájékoztatni kell.

**(4)** Az (1) és (3) bekezdésben foglalt magatartások jogkövetkezményeit a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200. § (1) bekezdése tartalmazza.

**V. fejezet**

**ZÁRÓ RENDELKEZÉSEK**

**22. § (1)** E rendelet *2016. március 16-án* hatályba, rendelkezéseit a hatálybalépését követőn elkövetett magatartások esetében kell alkalmazni.

**(2)** A képviselő-testület és szervei szervezeti és működési szabályzatáról szóló 2/2011. (II.01.) önkormányzati rendelet 1/a.) melléklete a következő új 5) ponttal egészül ki:

„5) a közösségi együttélés szabályaival kapcsolatban:

Lefolytatja a közigazgatási eljárást a közösségi együttélés alapvető szabályainak megszegése miatt és kiszabja a közigazgatási bírságot.”

***B á t a s z é k* ,** 2015. március 2.

 ***dr. B o z s o l i k***  Róbert ***S k o d a*** Ferenc

 polgármester  jegyző

A rendelet 2015. március 4-én kihirdetve!

Skoda Ferenc

jegyző

**HATÁSVIZSGÁLAT**

**a közösségi együttélés alapvető szabályairól és megsértésük jogkövetkezményeiről**

*A jogalkotásról szóló 2010. évi CXXX. törvény 17. §-a* alapján, mint a fenti jogszabály előkészítője az alábbi előzetes hatásvizsgálatot végeztem el a szabályozás várható következményeiről, melyről most az alábbiak szerint tájékoztatom a képviselő-testületet.

**Társadalmi, gazdasági, költségvetési hatása:**

1. társadalmi hatása: jelentős, közvetlen, mivel a nem megfelelő magatartási formák meghatározásával, és a hozzáfűződő szankciók rögzítésével biztosítja a helyi önkormányzati rendeletek végrehajtását, betartását. A rendelet ergy eszköze az önkormányzatnak a helyi előírások érvényesítéséhez.
2. gazdasági hatása: nincs
3. költségvetési hatása: van, hiszen a kiszabott közigazgatási és helyszíni bírságok önkormányzati bevételek, hatások azonban nem jelentős.

**Környezeti és egészségügyi következmények:** nincs

**Adminisztratív terheket befolyásoló hatása:** van, hiszen e rendelettel új önkormányzati hatáskör települ a Bátaszéki Közös Önkormányzati Hivatal – jegyző által kijelölt - dolgozójához.

**A jogszabály megalkotásának szükségessége:** a rendelet megalkotására *Magyarország helyi önkormányzatairól szóló 2011. évi CLXXXIX. törvény 8. § (2) bekezdése* ad felhatalmazást.

**A jogalkotás elmaradásának következményei:** nincs, hiszen a rendelet megalkotása nem kötelező.

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**A rendelet-tervezetet véleményeztetési kötelezettség:** A tervezetet a pénzügyi és gazdasági bizottságnak kell véleményeznie.

1. a rendeletet Bátaszék város Képviselő-testülete a 2016. március 2-i ülésén fogadta el [↑](#footnote-ref-1)